Jõepark
Jõepark ehk Keila mõisa park on looduskaitsealune park Keila linnas Keila jõe kaldal (varem oli pargi ala Keila jõest ümbritsetud). Pargi pindala on 16,7 hektarit. Jõepark on endine Keila mõisa park. Vanemad puud istutati parki ilmsel 18. sajandi teisel poolel ja 19. sajandi alguses, aga enamik pargikujundustöid on tehtud 19. sajandi teisel poolel. Algselt oli Jõepark Keila jõe saarel, parki iseloomustasid välja arendatud tiigid, kanalid, poolsaared ja saarekesed. Maaparanduse käigus süvendati aga jõesängi ja see tõi kaasa esialgse kujunduse hävingu. Tänapäeval on pargi ja Keila linna vaheline jõeharu muudetud soodiks. Tiikide kinnikasvamise tagajärjel on kadunud ka pargile omased veepeeglid. Mõisa peahoone ees paiknes suur ringteega raamitud väljak, hoone taga aga üksikpuudega liigendatud aed. Tähelepanuväärseim detail oli pargis aga muinsuskaitsealune kultusekivi Orjakivi, mille ümber istutati 8 pärna. Praegu[millal?] on elus kuus puud, neist üks kaheharuline. Aastal 1930 rajati jõe äärde supluskoht "Punane vähk". Pargis asuvad Keila mõisa peahoone ja Keila vasallilinnuse varemed. Endises häärberis asub praegu[millal?] Harjumaa Muuseum. Osa saarele rajatud pargist on eravalduses.